Twee sterf in ongeluk op N1 | Maroela Media
Die ongeluk het op die N1 onder die Ontdekkersbrug in Florida gebeur. Foto: ER24
Twee mans is dood in 'n botsing tussen 'n vragmotor, 'n motor en 'n motorfiets op die N1-noordwaarts onder die Ontdekkersbrug in Florida, Gauteng.
Russel Meiring, ER24-woordvoerder, sê toe paramedici Woensdag kort ná 13:30 op die toneel aankom, het hulle 'n vragmotor aangetref waar dit teen die versperrings langs die snelweg in die rigting van die aankomende verkeer gestaan het. Die motorfiets was in die middel van die snelweg en die motor aan die kant van die pad.
"By nadere ondersoek het die paramedici in die vragmotor op die liggaam van die bestuurder – 'n man in sy 50's – afgekom," sê Meiring. "Die motorfietsryer – 'n man in sy 30's – het onder die vragmotor gelê."
Nadat hulle ondersoek is, is vasgestel albei oorledenes het veelvuldige beserings opgedoen en is blykbaar op slag dood.
Meiring sê die bestuurder van die motor is ook ondersoek, maar hy is nie beseer nie.
Wat het hier gebeur? Die eindresultaat is duidelik te siene waar twee dood is en nie kan vertel oor wat gebeur het. Wat wel seker is is dat daar diegene is wat die ongeluk moes gesien het maar net doodeenvoudig nie wou betrokke raak en aanhou met ry het. Ja, dit het ek gesien by 'n kruising waar ten minste 12 ander voertuie die ongeluk moes gesien het maar net ek het stilgehou om die verwagtende dame te help wat gelukkig net uiters geskok was en nie ander beserings opgedoen het. Maak kameras wetlik verpligtend vir alle voertuie om raaiwerk uit te skakel. Dan sal die windgaaie ook 2x dink.
Die Willem · 1 jaar gelede
Dis baie hartseer om te dink dat die mense uitgegaan het om te werk en daan nooit ooit weer huis toe kom nie.